อาร์ลีเซีย ( - ส.ศ. 2694)

ดราปู อาร์เลส์ - ธงอาร์เลส์

> "ในยุคสมัยใหม่ ก่อนมหาสงคราม เมื่อโลกยังเจริญรุ่งเรืองกว่านี้ มันคือยุคสมัยที่ถูกขนานนามว่า La Belle Epoque ... ยุคสมัยอันสวยงาม ... ยุคสมัยนั้นเริ่มต้นขึ้นที่อาร์ลีเซียแห่งนี้นี่แหละ"
>
>

**อาร์ลีเซีย** หรือชื่อทางการ **สาธารณรัฐอาร์เลส์** (อาร์เลส์: Republica Arlaise) เป็นประเทศในเรเนียร์ริสตะวันตก เป็นสาธารณรัฐแบบเอกรัฐที่อยู่ภายใต้การบริหารของกงสุล (Consul) สองคน โดยประเทศนี้ก็เป็นมหาอำนาจที่ให้ความคุ้มครองต่อประเทศตะวันตกของทวีปเรเนียร์ริส

อาร์ลีเซียเป็นหนึ่งในสาธารณรัฐรุ่นใหม่ที่เกิดขึ้นในช่วงศตวรรษที่ 26 ในช่วงเวลาของความวุ่นวายของสงครามปีศาจ โดยตัวสาธารณรัฐนั้นอิงจากสาธารณรัฐ-จักรวรรดิอิมเพียรันซึ่งเป็นมหาอำนาจตะวันตกในยุคโบราณ

ในฐานะที่ตนเป็นหนึ่งในมหาอำนาจเรเนียร์ริส ไฮราสเซียเป็นหนึ่งในสามมหาอำนาจผู้นำสัมพันธมิตรเรเนียร์ริส มีอิทธิพลเหนือรัฐเรเนียร์ริสตะวันตก มีหน้าที่ป้องกันภัยด้านตะวันตกโดยเฉพาะจากเอลีเซีย อีกทั้งยังมีอาณานิคมในทวีปอัสตาน่า

อาร์ลีเซียมีพรมแดนทางเหนือและตะวันตกติดกับทะเลเหนือและทะเลอาร์ทีเซีย ทางตะวันออกติดกับจักรวรรดิไฮราส กิลเดอริส ชไวเซอร์ลันด์และเออร์เบียโน่ ทางตะวันตกเฉียงใต้ติดกับเฮสเปอเรีย ส่วนอาณานิคมอัสตาน่าของอาร์ลีเซียมีพรมแดนติดกับอาณานิคมชาติเรเนียร์ริสอื่นๆ ทั้งลูซาเนีย เฮสเปอเรีย ไฮราเซียและอาณานิคมจักรภพของกิลเดอริส อีกทั้งยังมีพรมแดนติดกับประเทศอื่นๆ อย่างจักรวรรดิเอเดรียนอย-ไฮเปอร์พอนติโอส กับจักรภพเอลฟ์

## ประวัติ

### ดินแดนชนเผ่า ดินแดนจักรวรรดิ และจากราชอาณาจักรสู่สาธารณรัฐ

ดินแดนอาร์ลีเซียเดิมเป็นดินแดนของชนเผ่าต่างๆ ไม่ว่าจะมนุษย์ ออร์ค ฮาล์ฟลิง และเผ่าอมนุษย์อื่นๆ ต่อมาในช่วง 400 ปีก่อนสามัญศักราช พวกเอลฟ์จากอาร์ทีเซียก็เริ่มมาตั้งอาณานิคมต่างๆ ในชายฝั่งตะวันตก ทำให้เกิดนครรัฐเอลฟ์ต่างๆ ซึ่งในขณะนั้น ยังเป็นอาณานิคมโพ้นทะเลของจักรวรรดิเอลฟ์ จนกระทั่งช่วงเปลี่ยนผ่านเตรียมเข้าสามัญศักราช เมื่อเกิดสงครามกลางเมืองเอลฟ์ที่สร้างความเสียหายให้ทวีปอาร์ทีเซียและความเปลี่ยนแปลงทางเวทมนตร์ อาณานิคมโพ้นทะเลเหล่านี้ก็กลายเป็นนครรัฐอิสระ

ในช่วงสามัญศตวรรษที่ 6 สาธารณรัฐอิมเพียรันเริ่มขยายอำนาจเข้าสู่ดินแดนอาร์ลีเซีย เมื่อมีการจัดตั้งมณฑลอาร์ลีเซียใต้ขึ้น และเมื่อเข้าสู่ศตวรรษที่ 7 สาธารณรัฐอิมเพียรันก็เริ่มขยายอำนาจเข้าอาร์ลีเซียโดยสมบูรณ์ ผ่านการทำสัญญาคุ้มครองให้ชนเผ่าต่างๆ กลายเป็นเผ่าในอารักขา หรือไม่ก็ใช้กำลังทหาร โดยเฉพาะการทัพของแม่ทัพอิมเพียรันนามว่า ไกอุส จูนิอุส แครสซัส ซึ่งทำให้สาธารณรัฐอิมเพียรันสามารถเข้าปกครองดินแดนอาร์ลีเซียทั้งหมดได้

ภายใต้สาธารณรัฐ และต่อมาคือจักรวรรดิอิมเพียรัน ดินแดนอาร์ลีเซียได้รับความเจริญและอารยธรรมอิมเพียรัน โดยชนเผ่าพื้นเมืองต่างซึมซับวัฒนธรรมต่างๆ จนกลายเป็นชาวอิมเพียรันกลายๆ และสิ่งที่ชัดเจนที่สุดคือ ศาสนาพหุเทวนิยมแซงค์เทรี่ยนแบบอิมเพียรัน ที่เข้ามาผสมผสานพหุเทวนิยมท้องถิ่นอย่างเหนียวแน่นจนในท้ายที่สุด ลักษณะพหุเทวนิยมอิมเพียรันก็กลืนลักษณะชนพื้นเมืองจนหมด เมื่อชาวอาร์ลีเซียเริ่มกล่าวนามเทพด้วยชื่ออิมเพียรันมากกว่านามเดิม

ในช่วงศตวรรษที่ 11-13 ระหว่างที่จักรวรรดิอิมเพียรันกำลังตกต่ำ จากสงครามกลางเมืองและความสงบต่างๆ มณฑลอาร์ลีเซียก็ตกอยู่ในความวุ่นวาย เมื่อชนเผ่าอนารยชนจากอีกฝั่งของแม่น้ำไรนาร์เริ่มอพยพเข้ามา ทำให้เกิดการปะทะสังสรรค์กับชาวอิมเพียรันและชาวอาร์ลีเซียในพื้นที่ และเหตุสำคัญที่สุดครั้งหนึ่งในประวัติศาสตร์ของดินแดนนี้คือการรุกรานของเผ่าออร์คครูติเกอร์ในศตวรรษที่ 12 ซึ่งทำให้อาร์ลีเซียกลายเป็นสนามรบระหว่างกองทัพอิมเพียรัน - กองทัพชนเผ่า กับพวกครูติเกอร์

เมื่อเข้าถึงศตวรรษที่ 13 กองทัพอิมเพียรันก็ถอนกำลังออกจากชายแดนแม่น้ำไรนาร์ ตามด้วยมณฑลอาร์ลีเซีย เป็นการสละอำนาจปกครอง ให้กับบรรดาอาณาจักรชนเผ่าต่างๆ ที่เข้ามาตั้งถิ่นฐานและปกครองดินแดนแถบนี้

ต่อมา ดินแดนอาร์ลีเซียก็ถูกรวมโดยออเรเลี่ยน วีรบุรุษที่เดินทางไปปราบปีศาจที่นครอิมเพียร่า ซึ่งเขาเป็นขุนนางอาร์ลีเซี่ยนที่ได้รับวัฒนธรรมอิมเพียรัน และมีกองทัพนักรบชนเผ่าและกองกำลังอิมเพียรันตกค้างบางส่วนในบังคับบัญชาการ โดยพอออเรเลี่ยนกลับมาถึงบ้านเกิด เขาก็เริ่มรวบรวมไพร่พลและขยายอำนาจเข้าปกครองแคว้นต่างๆ นำความสงบมาสู่ดินแดนอาร์ลีเซียที่วุ่นวายเรื่อยมานับตั้งแต่การตกต่ำของจักรวรรดิอิมเพียรัน โดยออเรเลี่ยนได้สถาปนาอาณาจักรอาร์ลีเซียในปี ส.ศ. 1232 ที่นคร Civitas Santonesis ซึ่งต่อมาคือกรุงซานโตญ เมืองหลวงของอาร์ลีเซีย

ราชวงศ์ออเรเลี่ยนปกครองอาร์ลีเซียจนถึงปี ส.ศ. 1278 เมื่อสิ้นทายาทราชวงศ์ ทำให้ราชวงศ์ใหม่คือราชวงศ์โคลวิสขึ้นมาปกครอง ซึ่งราชวงศ์โคลวิสทั้งสายหลักและสายรองจะเป็นผู้ปกครองราชอาณาจักรอาร์ลีเซียเป็นเวลาอันยาวนาน ซึ่งในช่วงเวลานี้เอง ระบบชนเผ่าและระบบการปกครองแบบอิมเพียรันก็ผสมผสานกันกลายเป็นระบบศักดินา โดยภายในอาณาจักรจะประกอบไปด้วยชนชั้นต่างๆ โดยที่ใหญ่สุดคือ องค์ราชา หรือ le Roi ซึ่งเป็นผู้ปกครองสูงสุด มอบดินแดนกระจายให้กับขุนนางต่างๆ เป็นการตอบแทนการรับใช้และการสนับสนุนต่างๆ ทั้งการเงินและการทหาร และขุนนางเหล่านี้ก็นำดินแดนเหล่านี้ไปกระจายให้กับขุนนางบริวารและพวกอัศวินที่รับใช้ตน ด้วยการคุ้มครองและควบคุมพวกไพร่ ตลอดจนการให้การสนับสนุนทางทหาร

ในช่วงศตวรรษที่ 21 อาร์ลีเซียเป็นอาณาจักรที่ยิ่งใหญ่ แต่มีการปกครองแบบกระจายอำนาจ สืบเนื่องจากความเป็นศักดินานี้ โดยสภาวะนี้ทำให้เกิดสงครามข้ามศตวรรษ ระหว่างปี ส.ศ. 2093 - 2207 สงครามราชวงศ์ ระหว่างราชวงศ์โคลวิสสายรองสองพวก คือราชวงศ์ออร์ลิส และราชวงศ์อากินัส ซึ่งทำให้ดินแดนอาร์ลีเซียตกอยู่ในสภาวะสงครามกลางเมืองเป็นร้อยปี และมีการเว้นช่วงด้วยการพักรบช่วงต่างๆ ซึ่งในท้ายที่สุด ราชวงศ์ออร์ลิสก็เป็นฝ่ายชนะ และอาร์ลีเซียที่ผ่านสงครามข้ามศตวรรษนี้มา ก็เริ่มแปรสภาพกลายเป็นรัฐรวมศูนย์ เมื่อองค์ราชาเริ่มรวมอำนาจ ลดอำนาจของขุนนางที่เสื่อมอำนาจลงจากสงคราม

เมื่ออาร์ลีเซียเข้าสู่ยุคสมัยใหม่ มันก็กลายเป็นราชอาณาจักรที่ทรงอำนาจลำดับต้นๆ ของเรเนียร์ริส ชนิดที่ว่ามีอำนาจล้ำหน้ากว่าจักรวรรดิไฮราสที่เริ่มเสื่อมอำนาจเพราะความขัดแย้งภายใน และในช่วงศตวรรษที่ 24 เป็นต้นมา อาร์ลีเซียก็เริ่มออกไปสำรวจโลกและตั้งอาณานิคมในดินแดนต่างๆ โดยเน้นไปที่อาณานิคมการค้าเป็นหลัก ทำให้เกิดการปะทะกับจักรวรรดิอาณานิคมอื่นๆ ทั้งกิลเดอริส เฮสเปอเรียและอัลเบี่ยน โดยอย่างไรก็ตาม อาร์ลีเซียก็เจอปัญหาความขัดแย้งภายในบ้าง เช่นการพยายามฟื้นอำนาจของพวกขุนนาง หรือความขัดแย้งทางศาสนาจากกระแสฟื้นลักษณะอาร์เลส์ในศาสนาแซงค์เทรี่ยน ซึ่งขับเขี้ยวกับการปฏิรูปศาสนาของฝั่งอิมเพียร่า ที่พยายามทำให้ศาสนานี้มีความเป็นระบบมากยิ่งขึ้น โดยในท้ายที่สุด นิกายอิมเพียรันก็ได้รับความนิยมกว่า ขณะที่ลัทธิฟื้นฟูลักษณะพื้นเมืองยังคงเป็นศาสนาชายขอบ

ในช่วงศตวรรษที่ 26 ในขณะที่อาร์ลีเซียกำลังเป็นมหาอำนาจ อาร์ลีเซียก็เผชิญกับหายนะ เริ่มจากราชวงศ์ออร์ลิสไร้ทายาท ทำให้สภาฐานันดรเริ่มการประชุมซึ่งแต่เดิมคือการเลือกตั้งหาราชวงศ์ใหม่ขึ้นมาปกครองแทน แต่ในช่วงเวลานั้น กระแสทรงภูมิปัญญาเป็นแนวคิดได้รับความนิยมสูง โดยเฉพาะในหมู่ขุนนางที่เริ่มมีแนวคิดฟื้นอารยธรรมอิมเพียรัน โดยเฉพาะระบบสาธารณรัฐแบบเก่า ทำให้การประชุมนี้เกิดเสียงแตก ว่าอาร์ลีเซียควรเป็นราชอาณาจักรต่อไปหรือไม่? ถ้าเป็นราชอาณาจักร ควรเป็นราชวงศ์ไหน? หรือว่าควรเป็นสาธารณรัฐขุนนาง?

แต่แล้ว สงครามปีศาจก็เริ่มขึ้น เมื่อพวกปีศาจต่างมิติเปิดฉากรุกรานดินแดนต่างๆ โดยอาร์ลีเซียก็เป็นหนึ่งในดินแดนที่ได้รับผลกระทบ ด้วยเหตุนี้เอง ยุคไร้ราชวงศ์ก็เลยลากยาวออกไปโดยปริยาย เมื่อขุนนางและประชาชนต้องพยายามป้องกันดินแดนจากปีศาจ และในช่วงเวลานี้เอง แนวคิดสาธารณรัฐแบบอิมเพียรันก็เริ่มได้รับความนิยม และเกิดการผสมผสานกับแนวคิดมวลชนแบบใหม่ ทำให้ในปี ส.ศ. 2545 มีการปฏิรูป เปลี่ยนราชอาณาจักรอาร์ลีเซียกลายเป็น สาธารณรัฐอาร์เลส์ โดยอิงระบบการปกครองแบบอิมเพียรัน คือให้มีกงสุลสองคน มีระบบสภาขุนนางและระบบสภาล่างที่เป็นผู้แทนจากเสียงประชาชน

### สาธารณรัฐในช่วงเวลาอันวุ่นวายและเรืองรอง (ส.ศ. 2545 - 2666)

สาธารณรัฐเกิดขึ้นมาในช่วงเวลาอันวุ่นวาย โดยปัญหาที่มันเจอก็ไม่ได้มีแค่พวกปีศาจต่างมิติ แต่ก็ยังมีภัยในภพเดียวกัน ทั้งกองกำลังขุนนางอื่นๆ ที่ต่อต้านแนวคิดสาธารณรัฐและพยายามตั้งราชรัฐเพื่อจัดตั้งการปกครองแบบราชาธิปไตยต่อไป หรือกองกำลังแบ่งแยกดินแดนต่างๆ ทำให้ช่วงต้นสาธารณรัฐจึงเป็นช่วงเวลาของสงครามกลางเมือง และบางครั้ง กงสุลที่ขึ้นมามีอำนาจในช่วงเวลานี้ก็เป็นพวกนายพล โดยเฉพาะในช่วง ส.ศ. 2557 - 2573 ที่อาร์ลีเซียอยู่ภายใต้จอมพลมักซีม เวย์กองด์ (Maxime Weygand) ทำให้สาธารณรัฐอยู่ในยุคที่เรียกว่า La stratocratie หรือยุคเสนาธิปัตย์ ซึ่งเป็นช่วงเวลาที่อาร์ลีเซียอยู่ใต้อำนาจฝ่ายทหารนิยม แต่ก็เป็นช่วงเวลาที่เรเนียร์ริสได้รู้จักกับหลักนิยมการทหารแบบใหม่ ที่เรียกว่า Doctrine Arlaise หรือหลักนิยมอาร์เลส์ คือการทำสงครามที่เน้นความรวดเร็วและการสร้างความประหลาดใจ โดยเป็นหลักสงครามที่เกิดจากสงครามกับขุนนางและพวกปีศาจ

การปฏิรูปอาร์เลส์ทำให้อาร์ลีเซียและโลกได้พบกับหลักสิทธิ เสรีภาพและความเท่าเทียม ซึ่งต่อมาเป็นที่นิยมไปทั่วโลก โดยเฉพาะแนวคิดเรื่องความเท่าเทียมของทุกคนและทุกเผ่าพันธุ์ภายใต้กฏหมาย และแนวคิดเรื่องชาติแบบเปิดกว้าง โดยไม่ได้อิงจากภาษา วัฒนธรรมหรือเผ่าพันธุ์ แต่อิงจากสถานะพลเมือง ... ส่วนยุคเสนาธิปัตย์ทำให้อาร์ลีเซียกลายเป็นมหาอำนาจและแบบอย่างทางทหาร โดยหลังจากผ่านยุคเสนาธิปัตย์และสงครามปีศาจ อาร์ลีเซียก็อยู่ในยุคสงบสุข โดยถึงแม้ว่าบางช่วงจะเกิดความไม่สงบทางการเมือง แต่อาร์ลีเซียก็สงบสุขเป็นอย่างมาก เพราะว่างเว้นจากสงครามเป็นเวลาอันยาวนาน โดยสงครามสุดท้ายที่อาร์ลีเซียได้รบก่อนมหาสงครามคือ สงครามปีศาจครั้งสุดท้ายในปี ส.ศ. 2620 ซึ่งกองทัพอาร์เลส์สามารถรับมือปีศาจได้อย่างรวดเร็ว ทำให้เกิดความเสียหายน้อยมาก และกองทัพอาร์เลส์ก็เป็นกองกำลังที่สนับสนุนเหล่าผู้กล้าที่เดินทางไปอิมเพียร่าเพื่อทำพิธีปิดผนึกมิติ ทำให้กำแพงเวทมนตร์ของโลกเสถียรขึ้น จนปีศาจไม่สามารถบุกข้ามมิติมาได้อีกเลย โดยช่วงเวลาต่อจากนี้จะเป็นช่วงเวลาของความสงบสุขอันยาวนาน เรียกว่า La Belle Epoque หรือยุคสมัยอันสวยงาม

ถึงแม้อาร์ลีเซียจะสูญเสียอาณานิคมโลกใหม่และอาณานิคมสินธูสถานจากการตัดขาดในช่วงเวลาอันวุ่นวาย แต่สาธารณรัฐก็ขยายอำนาจอาณานิคมใหม่ โดยเน้นไปที่ทวีปอัสตาน่าแทน ทำให้อาร์ลีเซียคืนสู่สถานะมหาอำนาจอาณานิคมอีกครั้ง

### มหาสงคราม (ส.ศ. 2667 - 2671)

ในช่วงกลางศตวรรษที่ 27 เมื่อวาร์เรียกำลังขยายอำนาจในตะวันออก อาร์ลีเซียก็เป็นหนึ่งในประเทศที่มีความกังวลต่อสถานการณ์ด้านตะวันออกเช่นกัน เนื่องจากอาร์ลีเซียมีนโยบายคุ้มครองจักรวรรดิสแกนเดอร์เรี่ยนที่ถูกวาร์เรียคุกคามอย่างต่อเนื่อง แม้ว่าความกังวลนี้จะไม่มากเท่าจักรวรรดิไฮราสที่มีพรมแดนประชิดกับวาร์เรียโดยตรงก็ตาม

ต่อมาในปี ส.ศ. 2667 เมื่อมหาสงครามเริ่มขึ้น อาร์ลีเซียมีความกังวลต่อสถานการณ์ด้านตะวันออกเป็นอย่างมาก เมื่อกองทัพวาร์เรี่ยนเปิดฉากบุกมาเกียราสและไฮราเซียพร้อมกัน ดังนั้นกงสุลที่หนึ่ง เอมมานูเอล ลูครี จึงเสนอให้จัดการประชุมสุดยอดที่กรุงซานโตญ ซึ่งการประชุมนี้ทำให้อาร์ลีเซียยิ่งมีความเชื่อมั่นมากขึ้น ว่าตนต้องมีส่วนร่วมในการช่วยสกัดกั้นการขยายอำนาจอย่างก้าวร้าวของวาร์เรีย ทำให้การประชุมครั้งนี้มีมติคือการจัดตั้งสัมพันธมิตรเรเนียร์ริส ซึ่งขณะนั้นประกอบไปด้วย จักรวรรดิไฮราส จักรวรรดิมาเกียราส สาธารณรัฐอาร์เลส์ และกิลเดอริส ... สองรัฐราชาธิปไตย และสองสาธารณรัฐ

บทบาทของอาร์ลีเซียในมหาสงคราม ในส่วนการรบนั้นค่อนข้างจำกัด โดยมีการจัดตั้งกองกำลัง Armée expéditionnaire หรือกองทัพรบนอกประเทศ สองกองหลัก คือกองทัพ Sud-Est - ตะวันออกเฉียงใต้ ทำหน้าที่การรบในภูมิภาคบอลข่าน และ Est - ตะวันออก ทำการรบในดินแดนชายขอบของวาร์เรีย โดยกองทัพเหล่านี้จะเป็นกำลังรบสนับสนุน ช่วยเหลือกองทัพในพื้นที่โดยใช้ยุทธวิธีทันสมัยแบบตะวันตก ซึ่งมักถูกนำไปใช้ในฐานะกำลังรบพิเศษ ในการรบภายในพื้นที่สำคัญมากกว่า

ส่วนบทบาทในส่วนการผลิต ถือว่ามีความโดดเด่นกว่ามาก โดยเนื่องจากอาร์ลีเซียตั้งอยู่ห่างไกลจากแนวหน้า ทำให้อุตสาหกรรมอาร์เลส์ไม่ได้รับผลกระทบจากการสู้รบ ภาคอุตสาหกรรมอาร์เลส์จึงถูกนำไปใช้ในการสนับสนุนการทำสงคราม ผลิตอาวุธ กระสุนและเสบียงต่างๆ สนับสนุนกองกำลังแนวหน้าทั้งหลาย ทำให้กองทัพต่างๆ สามารถทำการสู้รบได้อย่างต่อเนื่อง

ในส่วนบทบาทการทูต อาร์ลีเซียมีบทบาทแค่ขัดขวางเอลีเซีย โดยในขณะนั้น เอลีเซียทำสงครามชิงหมู่เกาะแอนติลิสจากเฮสเปอเรีย ซึ่งพอเอลีเซียยึดหมู่เกาะดังกล่าวได้แล้ว อาร์ลีเซียก็ประกาศคุ้มครองเฮสเปอเรียและขัดขวางไม่ให้เอลีเซียขยายอำนาจต่อไปได้ ซึ่งเหตุการณ์นี้ถือว่าเป็นความขัดแย้งครั้งแรกระหว่างอาร์ลีเซีย รวมถึงสัมพันธมิตร กับเอลีเซีย

ในช่วงปลายสงคราม ความอ่อนล้าสงครามก็ส่งผลกระทบต่ออาร์ลีเซียด้วยเช่นกัน ทำให้กรรมกรเริ่มออกมาประท้วงเรียกร้องสภาพการทำงานที่ดีขึ้น ทำให้รัฐบาลเริ่มออกกฎหมายสังคมนิยมบางส่วนออกมารองรับ

### ยุคหลังมหาสงคราม (ส.ศ. 2672 - 2691)

ประสบการณ์มหาสงครามทำให้สังคมอาร์เลส์เปลี่ยนไป โดยสงครามสมัยใหม่ได้สร้างบาดแผลต่อสังคม ทำให้เกิดวัฒนธรรมทหารผ่านศึก และที่สำคัญที่สุดคือทำให้ขบวนการเคลื่อนไหวภาคสังคมนิยมแพร่หลายขึ้น เพราะสงครามแบบเบ็ดเสร็จหรือ Guerre totale บังคับให้ประเทศต้องใช้ทรัพยากรทุกอย่างที่มีเพื่อสงคราม และมหาสงครามที่รบเป็นเวลา 4 ปี ก็สร้างความเปลี่ยนแปลงมากพอสมควร

สิ่งที่เกิดขึ้นหลังจากมหาสงครามจบลง คือการที่สองประเทศทางตะวันตกเฉียงใต้ของอาร์ลีเซียคือเฮสเปอเรียกับลูซาเนียขอเข้าร่วมกับสัมพันธมิตร อาร์ลีเซียก็ยินดีรับเข้ามา ทำให้สองประเทศนี้อยู่ภายใต้การคุ้มครองของอาร์ลีเซีย คานอำนาจกับไฮราเซียที่คุ้มครองประเทศเกิดใหม่และอดีตบริวารของวาร์เรียทางตะวันออก ทำให้อาร์ลีเซียมีสถานะเสมืองผู้พิทักษ์ฝั่งตะวันตก รับผิดชอบการป้องกันภูมิภาคตะวันตกทั้งหมด โดยเฉพาะกรณีเกิดสงครามกับเอลีเซีย

ยุคสมัยแห่งความสงบสุขหวนคืนกลับมาและแลดูจะสวยงามบ้าง แต่ปัญหาเศรษฐกิจหลังสงครามก็กำลังคุกรุ่นอยู่ในอากาศ ซึ่งในปี ส.ศ. 2477 ตลาดหลักทรัพย์ซานโตญก็ดิ่งในระดับต่ำที่สุดเป็นประวัติการณ์ ทำให้เกิดวิกฤติเศรษฐกิจโลก ซึ่งส่งผลกระทบทางเศรษฐกิจและการเมืองต่อทวีปเรเนียร์ริสและโลกส่วนใหญ่ที่มีเศรษฐกิจเชื่อมโยงกับตลาดตะวันตก

สถานการณ์นี้ทำให้การเมืองอาร์เลส์ดุเดือดขึ้นมา เมื่อฝ่ายซ้ายจัดและขวาจัดปรากฏขึ้น สองฝ่ายได้ต่อสู้กันบนท้องถนนและท้าทายรัฐบาลในขณะนั้น สร้างความไม่สงบและความปวดหัวต่อรัฐบาลเป็นอย่างมาก ทำให้อาร์ลีเซียเน้นอยู่กับตัวเองและลดความสนใจต่อโลกภายนอก เน้นแต่การรักษาความสงบภายในประเทศและอาณานิคมแค่นั้น ดังนั้นเมื่อเกิดสงครามกลางเมืองเสินโจว และมีการจัดตั้งเขตอารักขานานาชาติในนครการค้าเสินโจวตะวันออก อาร์ลีเซียจึงส่งกองกำลังนาวิกโยธินขนาดเล็กไป เป็นเชิงสัญลักษณ์ว่า อาร์ลีเซียยังคงสนับสนุนปฏิบัติการของสัมพันธมิตรส่วนใหญ่ต่อไป

หลังจากที่ปัญหาเศรษฐกิจทุเลาลง อาร์ลีเซียก็ค่อยๆ ฟื้นฟูเศรษฐกิจและอำนาจการทหารขึ้นทีละนิด โดยเริ่มเสนอมาตรการปฏิรูปพันธมิตร โดยเฉพาะข้อตกลง Accords de normalisation หรือ ข้อตกลงความเป็นมาตรฐาน คือให้กองทัพประเทศสมาชิกของสัมพันธมิตรเรเนียร์ริสใช้ระบบมาตรฐานเดียวกัน ทั้งรหัสการสื่อสาร สัญลักษณ์ในแผนที่ ตลอดจนรูปแบบกระสุนร่วมกัน โดยข้อตกลงที่ไม่ได้รับการยอมรับอย่างเป็นทางการคือ การใช้อาวุธแบบเดียวกันกับการสร้างโครงสร้างร่วมกันแบบถาวร

### สถานการณ์ร่วมสมัย - สงครามด้านตะวันออก สงครามอันห่างไกล (ส.ศ. 2692 -)

ในปี ส.ศ. 2692 วาร์เรียซึ่งบัดนี้อยู่ภายใต้รัฐบาลสันนิบาตทมิฬ รัฐบาลชาตินิยมฝ่ายขวาสุดโต่ง ได้เปิดฉากบุกจักรวรรดิสแกนเดอร์เรี่ยน หลังจากที่เกิดกรณีพิพาทฮายาสถาน

เมื่อสงครามครั้งใหม่กำลังคุกรุ่นอยู่ในอากาศ อาร์ลีเซียกับบรรดาประเทศสมาชิกสัมพันธมิตรต่างก็ร่วมกันเรียกร้องให้วาร์เรียถอนกำลังทหารออกจากจักรวรรดิสแกนเดอร์เรี่ยนทันที ซึ่งสถานการณ์ก็ไม่ได้ดีขึ้น และลงเอยด้วยการรุกรานเลเคียและไฮราเซียตะวันออกโดยกองทัพวาร์เรี่ยน ทำให้เกิดสงครามระหว่างสัมพันธมิตรและวาร์เรียเป็นครั้งที่สอง โดยอาร์ลีเซียก็มีบทบาทให้การสนับสนุนเหมือนสงครามครั้งก่อน เหมือนอย่างเคย

## การเมือง

SPQA ... อักษรอิมเพียรัน 4 ตัวบนธงไตรรงค์อาร์เลส์ ย่อมาจาก Senatus Populus que Arlesianus วลีจากภาษาอิมเพียรัน แปลว่า สภาซีเนตและประชาชนแห่งอาร์ลีเซีย ถือว่าเป็นการประกาศอย่างชัดเจนว่าสาธารณรัฐอาร์เลส์อิงระบบการเมืองมาจากสาธารณรัฐอิมเพียรัน มหาอำนาจตะวันตกในยุคโบราณ ที่มอบอารยธรรมให้กับเรเนียร์ริสตะวันตกส่วนใหญ่

สภาซีเนตในกรณีของอาร์ลีเซีย คือวุฒิสภา มีหน้าที่เป็นสภาบน ประกอบไปด้วยกลุ่มขุนนางที่ได้รับที่นั่งโดยอัตโนมัติ และกลุ่มสมาชิกบางส่วนที่มาจากการเลือกตั้งหรือได้รับการเสนอชื่อ ถือว่าเป็นตัวแทนของกลุ่มชนชั้นนำและกลุ่มปัญญาชน มีหน้าที่คือพิจารณาร่างกฏหมายที่ถูกเสนอผ่านสภาผู้แทน ซึ่งเนื่องจากพื้นเพของวุฒิสภาที่มาจากสังคมขุนนาง ทำให้สมาชิกส่วนใหญ่ไม่สังกัดพรรคการเมือง

ภาคประชาชนคือสภาผู้แทน สภาล่างที่ประกอบไปด้วยผู้แทนที่มาจากการเลือกตั้งทั่วไป โดยประชาชนจะเลือกผู้แทนสังกัดเขตต่างๆ ทำให้สภาผู้แทนเป็นสภาที่มีการเมืองแบบพรรคการเมือง หน้าที่ของสภาล่างคือการเสนอร่างกฏหมายและทำการอภิปรายต่างๆ

อาร์ลีเซียมีผู้นำคือ กงสุล (Consul) 2 คน อิงจากระบบกงสุลอิมเพียรัน ซึ่งระบบนี้ถูกออกแบบมาเพื่อคานอำนาจกันและกัน โดยแต่เดิม กงสุลอิมเพียรันทั้ง 2 คน ถือว่าเป็นประมุขและผู้นำฝ่ายบริหารในเวลาเดียวกัน แต่ระบบการเมืองอาร์เลส์ที่เกิดขึ้นในยุคสมัยใหม่ ได้ทำการปฏิรูประบบกงสุลเพื่อเพิ่มความชัดเจนของหน้าที่กงสุล ทำให้มีการจัดลำดับกงสุล อันได้แก่ กงสุลลำดับที่หนึ่ง (Premier Consul) และ กงสุลลำดับที่สอง (Deuxieme Consul) ซึ่งทั้งสองกงสุลนี้มีสถานะเท่าเทียมกัน

กงสุลที่หนึ่งมีสถานะเป็นประมุขของประเทศ มีอำนาจดำเนินนโยบายการต่างประเทศ มีอำนาจประกาศสงคราม มีสถานะเป็นผู้บัญชาการทหารสูงสุด โดยผู้ลงสมัครกงสุลที่หนึ่งจะมาจากบรรดาสมาชิกสภาซีเนต ได้รับเลือกตั้งจากการเลือกตั้งโดยตรงจากประชาชน

กงสุลที่สองมีสถานะเป็นผู้นำฝ่ายบริหาร มีหน้าที่่จัดตั้งรัฐบาล คณะรัฐมนตรีและดำเนินนโยบายบริหารต่างๆ ของประเทศ ถูกเลือกจากบรรดาสมาชิกสภาผู้แทน โดยเนื่องจากกงสุลที่สองมาจากการเลือกตั้งทั่วไป ทำให้กงสุลที่สองมักมีสังกัดพรรคการเมือง

## โครงสร้างรัฐ

อาร์ลีเซียเป็นสาธารณรัฐแบบเอกรัฐ โดยส่วนประเทศแม่หรือ Metropole ประกอบไปด้วยเขตเมืองหลวง และจังหวัดต่างๆ ที่รัฐบาลแต่งตั้งผู้ว่าราชการโดยตรง

ในส่วนของอาณานิคม อาร์ลีเซียในปัจจุบันกำลังปกครองอาณานิคมในทวีปอัสตาน่า ขึ้นกับกระทรวงอาณานิคม ประกอบไปด้วยดังนี้

* ไฮเปอร์เตโรส
* บอตซาว่า
* เมริน่าและหมู่เกาะโดยรอบ

## การข่าวกรอง

หน่วยข่าวกรองของอาร์ลีเซียคือ DGSS - *Direction générale des services spéciaux -* กองอำนวยการสำหรับรัฐการพิเศษ หน่วยงานอิสระที่ขึ้นตรงกับกงสุลทั้งสองคน มีหน้าที่คือการข่าวกรองทั้งภายในประเทศและภายนอกประเทศ รวมถึงการต่อต้านจารกรรม ต่อต้านข่าวกรองและสนับสนุนการรักษาความมั่นคงภายในประเทศ

## การทหาร

### กองทัพบก - Armée de Terre

กองทัพบกอาร์เลส์คือกองทัพที่ใหญ่ที่สุดเป็นอันดับสองในสัมพันธมิตรเรเนียร์ริส รองลงมาจากกองทัพบกไฮราส โดยมันเป็นกองทัพประจำการ ประกอบไปด้วยกองทหารอาชีพ ระดมพลด้วยระบบเกณฑ์ทหาร ซึ่งชายชาวอาร์เลส์ทุกคนเมื่ออายุถึงเกณฑ์ต้องรับรัฐการทหารประจำการเป็นเวลาสามปี และปลดออกมาเป็นกองกำลังสำรอง รอเรียกระดมพลเมื่อเป็นที่ต้องการต่อไป

กองทัพประจำการได้รับการสนับสนุนจากกองกำลังอาณานิคมต่างๆ ที่ป้องกันอาณานิคมทั้งหลายและพร้อมมาสมทบกับกองทัพประจำการทุกเมื่อ

หลักนิยมทหารปัจจุบันของกองทัพบกคือการรบด้วยความรวดเร็วและกำลังรบเฉพาะกิจ จากประสบการณ์สงครามในยุคเสนาธิปัตย์และการรบนอกพรมแดนในสมัยมหาสงคราม ทำให้กองทัพบกอาร์เลส์นิยมการรบด้วยกองกำลังเฉพาะกิจที่มีขนาดจำกัด กะทัดรัด แล้วแต่สถานการณ์ ทำให้มีขนาดคล่องตัวสูง

### กองทัพเรือแห่งสาธารณรัฐ - **Marine Républicaine**

กองทัพเรืออาร์เลส์ เป็นกองทัพเรือขนาดใหญ่เป็นอันดับสองรองจากกองทัพเรือกิลเดอร์ พื้นที่ปฏิบัติการหลักคือทะเลเมดิคอนติเนนเชีย ซึ่งอยู่ทางใต้ของประเทศแม่ ส่วนพื้นที่ปฏิบัติการรองคือมหาสมุทรอาร์ทีเซีย ซึ่งปฏิบัติการร่วมกับกองเรือกิลเดอร์ เฮสเปอเรียและลูซาเนีย เพื่อเฝ้าระวังภัยคุกคามเอลีเซีย

### กองทัพอากาศ - Armée de l'Air

กองทัพอากาศอาร์เลส์เป็นเหล่าทัพอากาศแรกๆ ของโลกที่ถูกสถาปนาในฐานะเหล่าทัพแยก โดยกองทัพอากาศนี้เป็นเหล่าทัพที่แยกออกมาจากกองทัพบกในระหว่างมหาสงคราม ปัจจุบันเป็นกองทัพอากาศขนาดกลาง ประกอบไปด้วยเครื่องบินทันสมัยและนักบินที่ถูกฝึกเป็นอย่างดี

## ความสัมพันธ์ระหว่างประเทศ

อาร์ลีเซีย ในฐานะที่เป็นประเทศสมาชิกสัมพันธมิตรเรเนียร์ริส จึงมีความสัมพันธ์อันดีกับประเทศสมาชิกอื่นๆ โดยเฉพาะกับจักรวรรดิไฮราสและกิลเดอริส ในฐานะรัฐมหาอำนาจระดับเดียวกันและรัฐเพื่อนบ้าน

ในฐานะผู้พิทักษ์ด้านตะวันตก ทำให้อาร์ลีเซียมีความสัมพันธ์อันดีและความร่วมมือทางทหารเป็นพิเศษกับเฮสเปอเรียและลูซาเนีย โดยเน้นไปที่การพัฒนากองทัพและการตั้งฐานทัพเพื่อใช้เป็นที่มั่นสำหรับกองกำลังช่วยเหลือ เพื่อช่วยรักษาความมั่นคงของสองประเทศดังกล่าว โดยเฉพาะจากการคุกคามของเอลีเซีย และนอกจากนี้ อาร์ลีเซียก็ยังมีความสัมพันธ์อันดีเยี่ยมกับประเทศเพื่อนบ้านอื่นๆ ในเรเนียร์ริสตะวันตก คือ เออร์เบียโน่และชไวเซอร์ลันด์ ในฐานะรัฐสมาชิกสัมพันธมิตร แม้ว่าจะไม่มีความร่วมมือทางทหารเป็นพิเศษก็ตาม

ความสัมพันธ์กับจักรภพเอลฟ์ ค่อนข้างเป็นไปด้วยดี

ความสัมพันธ์กับจักรวรรดิเอเดรียนอย ไฮเปอร์พอนติโอส ค่อนข้างดี-ปานกลาง

ความสัมพันธ์กับอัลเบี่ยน-อิเวอร์เรีย แต่ก่อนดำเนินไปด้วยดี แต่ปัจจุบันแย่ลง นับตั้งแต่ประเทศดังกล่าวตกอยู่ในการปกครองของรัฐบาลทหาร

ความสัมพันธ์กับเอลีเซีย ค่อนข้างย่ำแย่ สืบเนื่องจากความขัดแย้งระหว่างเอลีเซียกับเฮสเปอเรีย ตลอดจนท่าทีจักรวรรดินิยมของเอลีเซียเอง

สาธารณรัฐอาร์เลส์ ในฐานะที่เป็นประเทศสมาชิกสัมพันธมิตรเรเนียร์ริส อยู่ในสภาวะสงครามกับจักรวรรดิวาร์เรียตั้งแต่ปี ส.ศ. 2692

## วัฒนธรรม

อาร์ลีเซียเป็นประเทศที่มีความหลากหลายทางวัฒนธรรม ทั้งวัฒนธรรมผสมผสานจากรากเหง้าเก่าแก่สมัยชนเผ่า วัฒนธรรมนครรัฐเอลฟ์เดิมตามชายฝั่งตะวันตก อารยธรรมอิมเพียรันที่ฝังรากลึก อิทธิพลไฮราสที่ได้มาจากชนเผ่าที่อพยพเข้ามา อิทธิพลศาสนาแซงค์เทรี่ยนแบบอิมเพียรัน วัฒนธรรมจารีตแบบขุนนางที่ยังคงเข้มข้นและวัฒนธรรมมหาชนอันเป็นผลผลิตของยุคสมัยใหม่ ตลอดจนวัฒนธรรมชายขอบจากอาณานิคมต่างๆ ... สิ่งเหล่านี้ทำให้อาร์ลีเซียเป็นดินแดนที่มีความหลากหลายทางวัฒนธรรม ซึ่งถูกสนับสนุนด้วยการรับรองและการคุ้มครองความเท่าเทียมของเชื้อชาติ วัฒนธรรมและเผ่าพันธ์ุ ในฐานะที่ความเป็นชาติของอาร์ลีเซียสมัยใหม่ อิงจากสถานะพลเมือง

## เกล็ดประวัติศาสตร์

อาร์ลีเซียเป็นการผสมผสานฝรั่งเศส ยุคสาธารณรัฐเข้ากับโรมัน ยุคสาธารณรัฐ